《和郭功甫游采石》
宋代·李之仪

卒岁愔愔无地雪，三首新诗报明发。使君近作采石游，胜践传闻惊久缺。

亢阳便有欲雪意，和气先期振岩穴。想见旌旗锦绣张，如从元君朝北阙。

后携一老何奇哉，朱颜鹤发超尘埃。噭呼江上来席上，迤逦万古随云开。

骑鲸仙人不敢避，玉镜台郎俄复回。分明月下遇赏叹，将军新自天边来。

逡巡落笔轰春雷，落花乱点荒池台。沈埋蓁莽见一旦，名高此地真当才。

从来不许说前辈，寄声鱼鸟休惊猜。直疑乘槎叩月窟，又若登临望天台。

酒行已彻更须酌，醉倒宁辞无算杯。卓然一段极则事，遣我击节因谁催。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。